১৯৯৮ সাল পর্যন্ত শুধু বিমান বাংলাদেশ এয়ারলাইনস ও গুটিকয়েক বিদেশি এয়ারলাইনস বাংলাদেশে ফ্লাইট পরিচালনা করত। বর্তমানে ২৭টি বিদেশি এয়ারলাইনস ও ২০টি দেশি এয়ার অপারেটরকে নিয়ন্ত্রণ করছে সিএএবি। আগামী কয়েক বছরে এসব এয়ারলাইনসের সংখ্যা আরো বাড়বে। কিন্তু সিএএবির জনবল ১৯৮৪ সাল থেকে একইভাবে আছে। সে সময় বাংলাদেশে একটি মাত্র আন্তর্জাতিক বিমানবন্দর ছিল। আর অভ্যন্তরীণ বিমানবন্দরগুলোতে দিনে দু-একটি ফ্লাইট পরিচালিত হতো। সে সময় সিভিল এভিয়েশনের অনুমোদিত জনবল ছিল তিন হাজার ৬৯৭ জন। পরে প্রশাসনসহ কয়েকটি ক্ষেত্রে ১৯ জন কর্মকর্তা-কর্মচারীর পদ সৃষ্টি করা হয়।